ai4bharat/Pralekha huggingface dataset:
சாலைப் போக்குவரத்து மற்றும் நெடுஞ்சாலைத்துறை அமைச்சகம்
கேரளாவில் 8 தேசிய நெடுங்சாலை திட்டங்களுக்கு மத்திய அமைச்சர் திரு.நிதின் கட்கரி அடிக்கல்
கேரளாவில் இன்று 8 தேசிய நெடுஞ்சாலை திட்டங்களை மத்திய சாலை போக்குவரத்து மற்றும் நெடுஞ்சாலைத்துறை அமைச்சர் திரு.நிதின் கட்கரி தொடங்கி வைத்து அடிக்கல் நாட்டினார்.
இந்நிகழ்ச்சியில் ஆளுநர் திரு ஆரிப் முகமது கான், முதல்வர் பினராய் விஜயன், மத்திய இணையமைச்சர்கள் திரு.வி.கே.சிங், திரு முரளீதரன் ஆகியோர் உட்பட பலர் கலந்து கொண்டனர்.
இந்நிகழ்ச்சியில் பேசிய அமைச்சர் திரு.நிதின் கட்கரி, புதிய இந்தியாவுக்கான பிரதமரின் தொலை நோக்கை நிறைவேற்றும் வகையில், சாலை கட்டமைப்புகள் உலகத்தரத்துக்கு மேம்படுத்தப்படுத்துவதற்கு, பாரத்மாலா பரியோஜனா திட்டத்தின் கீழ் நடவடிக்கைகள் மேற்கொள்ளப்படுகின்றன என்றார். இத்திட்டத்தின் கீழ் சரக்கு மற்றும் பயணிகள் போக்குவரத்து பற்றிய அறிவியல் ஆய்வு மூலமாக , நாட்டில் 35,000 கி.மீ தூரத்துக்கு சாலைகள் மேம்படுத்தப்படுகின்றன எனவும், இவற்றில் 1,234 கி.மீ தூரம் கேரளாவில் மேம்படுத்தப்படுகின்றன எனவும் அமைச்சர் திரு.நிதின் கட்கரி கூறினார்.
பாரத்மாலா பரியோஜனா திட்டத்தின் கீழ் சென்னை- பெங்களூர் விரைவுச் சாலை மேம்படுத்தப்படுவதாகவும், மும்பை-கன்னியாகுமாரி இடையே 1760 கி.மீ தூரத்துக்கும் பாரத்மாலா பரியோஜனா திட்டத்தின் கீழ் சாலைகள் மேம்படுத்தப்படுவதாகவும் அமைச்சர் திரு.நிதின்கட்கரி கூறினார்.
கேரளாவில் ரூ.11,571 கோடி முதலீட்டில் 177 கி.மீ தூரத்துக்கு சாலைகள் அமைக்கும் 7 திட்டங்களுக்கு ஒப்புதல் அளிக்கப்பட்டுள்ளதாகவும், இந்த திட்டங்களை விரைவில் முடிக்க அரசு உறுதி பூண்டுள்ளதாகவும் அமைச்சர் நிதின் கட்கரி தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1663981
மின்னணு மற்றும் தகவல் தொழில்நுட்பம்
ஸ்டார்ட்அப் நிறுவனங்கள் உடன் தீபாவளி கொண்டாடினார் மின்னணு, தகவல் தொழில்நுட்பம், திறன் வளர்த்தல் மற்றும் தொழில் முனைதல் இணை அமைச்சர் திரு ராஜீவ் சந்திரசேகர்
பெங்களூருவை சேர்ந்த ஸ்டார்ட்அப் நிறுவனங்கள் உடன் மின்னணு, தகவல் தொழில்நுட்பம், திறன் வளர்த்தல் மற்றும் தொழில் முனைதல் இணை அமைச்சர் திரு ராஜீவ் சந்திரசேகர் தீபாவளி கொண்டாடினார்.
நாஸ்காம் மற்றும் பெங்களூருவில் உள்ள எஸ்டிபிஐ-ஆல் ஏற்பாடு செய்யப்பட்ட இந்த நிகழ்ச்சியில், ஸ்டார்ட்-அப் நிறுவனங்களை சேர்ந்தவர்களுடன் உரையாடிய அமைச்சர், அவர்களது பயணம் குறித்தும், அவர்கள் எதிர்கொள்ளும் சவால்கள் குறித்தும், ஸ்டார்ட்அப் திட்டத்திற்கு அரசு அளித்துவரும் ஆதரவை எவ்வாறு வலுப்படுத்துவது என்பது குறித்தும் கேட்டு அறிந்துகொண்டார்.
டீப் டெக், டெக் வீ, கர்நாடகாவில் உள்ள எஸ்டிபிஐ ஐஓடி ஓபன் லேப் ஸ்டார்ட்அப் நிறுவனங்கள் மற்றும் தொழில் துறை தலைவர்களுடன் ஆக்கபூர்வ உரையாடலில் அமைச்சர் ஈடுபட்டார். ஸ்டார்ட்அப் நிறுவனங்கள் உருவாக்கியுள்ள மாற்றத்தை ஏற்படுத்தக்கூடிய தீர்வுகளை பார்வையிட்ட அமைச்சர், அந்த நிறுவனங்களால் பயனடைந்துள்ள மக்கள் குறித்தும் அறிந்து கொண்டார். 2026-ம் ஆண்டுக்குள் 'இந்தியாவில் டீப் டெக் சூழலியலை மேம்படுத்துவதற்கான யுத்திகள்' குறித்தும் கூட்டத்தில் ஆலோசிக்கப்பட்டது.
கூட்டத்தினரிடையே உரையாடிய திரு ராஜீவ் சந்திரசேகர், டிஜிட்டல் இந்தியா திட்டம் குறித்த பிரதமர் திரு நரேந்திர மோடியின் லட்சியம் குறித்து பேசினார். மக்களின் வாழ்க்கையை மாற்றியமைத்தல், பொருளாதார வாய்ப்புகளை விரிவுப்படுத்துதல், குறிப்பிட்ட தொழில்நுட்பங்களில் திறன்களை வளர்த்தல் ஆகிய மூன்று தெளிவான நோக்கங்களுடன் 2015-ம் ஆண்டு டிஜிட்டல் இந்தியா திட்டத்தை பிரதமர் தொடங்கி வைத்தார் என்று அவர் கூறினார்.
கொரோனா பெருந்தொற்றுக்கு பிறகு இந்திய பொருளாதாரம் மீண்டுள்ளது குறித்து குறிப்பிட்ட அவர், டிஜிட்டல் இந்தியா திட்டத்தின் கீழ் பிரதமர் கட்டமைத்த வலுவான அடித்தளங்கள் இதற்கு முக்கிய காரணமாக விளங்குவதாக கூறினார். தொலை தூர இடங்களில் உள்ள மக்களை கூட இதனால் எளிதில் அடைந்து விட முடியும் என்றும் பயனாளிகளின் வங்கிக் கணக்குகளுக்கே நேரடியாக ஒவ்வொரு ரூபாயும் செலுத்தப்படுவதாகவும் அமைச்சர் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1769742
பிரதமர் அலுவலகம்
ரஷ்ய அதிபர் புதினுடன் பிரதமர் நரேந்திர மோடி தொலைபேசியில் பேச்சு
இருதரப்பு உறவு, பிராந்திய மற்றும் உலகளாவிய விவகாரங்கள் குறித்து இருவரும் ஆலோசித்தனர்
உக்ரைன் விவகாரத்தில் பேச்சுவார்த்தை தூதரக ரீதியில் தீர்வுகாணுமாறு பிரதமர் மீண்டும் வலியுறுத்தல்
பிரதமர் திரு நரேந்திர மோடி, மேன்மைக்குரிய ரஷ்ய அதிபர் விளாடிமிர் புதினை இன்று தொலைபேசியில் தொடர்புகொண்டு பேசினார்.
இருதலைவர்களும் இருதரப்பு பரஸ்பர ஒத்துழைப்பை மேம்படுத்துவது குறித்து ஆலோசித்ததுடன் பிராந்திய மற்றும் உலகளாவிய விவகாரங்கள் குறித்த தங்கள் கருத்துக்களையும் பரிமாறிக்கொண்டனர்.
ரஷ்ய அதிபர் புதின், அந்நாட்டில் ஏற்பட்டு வரும் சமீபத்திய முன்னேற்றங்கள் குறித்து பிரதமரிடம் எடுத்துரைத்தார். அப்போது உக்ரைனில் தற்போதுள்ள சூழல் குறித்து கேட்டறிந்த பிரதமர், இந்த விவகாரத்தில் பேச்சு வார்த்தை மற்றும் தூதரக ரீதியில் அமைதியான முறையில் தீர்வுகாணுமாறு மீண்டும் வலியுறுத்தினார்.
இந்தியா-ரஷ்யா இடையிலான சிறப்பு மற்றும் முக்கியத்துவமிக்க நட்புறவு உத்திகளை மேலும் வலுப்படுத்துவதற்கான முயற்சிகளை தொடர்ந்து மேற்கொள்வது எனவும், தொடர்ந்து நட்புறவில் இருப்பது எனவும் இருதலைவர்களும் இசைவு தெரிவித்தனர்.
அறிவியல் மற்றும் தொழில்நுட்பத்துறை
டாக்டர். ஜிதேந்திர சிங் ஜம்முவில் சிஎஸ்ஐஆர் - ஐஐஐஎம் ஆய்வு கூட்டத்திற்கு தலைமை தாங்கினார்
ஜம்முவில் உள்ள சிஎஸ்ஐஆர் - ஐஐஐஎம் மேற்கொண்டு வரும் 'போதைப்பொருள் ஆராய்ச்சி திட்டம்' இந்தியாவிலேயே முதன்முறையாக நரம்பியல், புற்றுநோய் மற்றும் கால்-கை வலிப்பு போன்ற நோய்களுக்கு ஏற்றுமதி தரத்திற்கு மருந்துகளை உற்பத்தி செய்யும் திறன் கொண்டது என மத்திய அறிவியல் & தொழில்நுட்பம், பணியாளர் நலன், அணுசக்தி மற்றும் விண்வெளித்துறை இணையமைச்சர் டாக்டர் ஜிதேந்திர சிங் கூறினார். சிஎஸ்ஐஆர் - ஐஐஐஎம் மற்றும் ஜம்மு காஷ்மீரின் அறிவியல் மற்றும் தொழில்நுட்பத் துறையின் உயர் அதிகாரிகளுடனான மறுஆய்வுக் கூட்டத்திற்கு தலைமை தாங்கிய போது டாக்டர் ஜிதேந்திர சிங் இவ்வாறு கூறினார்.
இந்த சந்திப்பின் போது, சிஎஸ்ஐஆர் - ஐஐஐஎம் மற்றும் இண்டஸ் ஸ்கேன் நிறுவனம் இடையே அறிவியல் ஒப்பந்தம் கையெழுத்தானது. இது போன்ற திட்டம் ஜம்மு காஷ்மீரில் பெரும் முதலீட்டிற்கு உத்வேகத்தை கொடுக்கும் என்று டாக்டர் சிங் கூறினார்.
1960-களில் புதினாவைக் கண்டுபிடித்த வரலாற்றைக் கொண்ட இந்தியாவின் மிகப் பழமையான அறிவியல் ஆராய்ச்சி நிறுவனமான சிஎஸ்ஐஆர் - ஐஐஐஎம் ஊதா புரட்சியின் மையமாக செயல்பட்டதென டாக்டர் ஜிதேந்திர சிங் குறிப்பிட்டார். இதுபோன்ற முக்கியமான திட்டங்களுக்கு, சிஎஸ்ஐஆர் - ஐஐஐஎம், ஐஐஎம், ஐஐடி, எய்ம்ஸ் போன்ற நிறுவனங்களுக்கிடையேயான ஒருங்கிணைப்பு மிகவும் அவசியம் என்றும் அவர் கூறினார்.
மேலும் விவரங்களுக்கு இந்த ஆங்கில செய்திக்குறிப்பை காணலாம் : https://pib.gov.in/PressReleasePage.aspx?PRID=1930768
எஃகுத்துறை அமைச்சகம்
மிகப்பெரிய கொவிட் பராமரிப்பு மையத்தை செயில் நிறுவனத்தின் துர்காப்பூர் ஆலையில் திரு தர்மேந்திர பிரதான் திறந்து வைத்தார்; பிரதமரின் ‘அனைவருக்குமான நலன்...’ தத்துவத்துடன் சார்ந்திருப்பதாக பெருமிதம்
செயில் நிறுவனத்தின் துர்காப்பூர் எஃகு ஆலையில் 200 படுக்கைகளுடன் கூடிய மிகப்பெரிய கொவிட் பராமரிப்பு மையத்தை மத்திய எஃகு மற்றும் பெட்ரோலிய & இயற்கை எரிவாயு அமைச்சர் திரு தர்மேந்திர பிரதான் இன்று திறந்து வைத்தார்.
எஃகு துறை இணை அமைச்சர் திரு ஃபக்கன் சிங் குலஸ்தே, மேற்கு வங்க சட்டம் மற்றும் பொதுப்பணித் துறை அமைச்சர் திரு மொலோய் கடக், நாடளுமன்ற உறுப்பினர் திரு எஸ் எஸ் அலுவாலியா மற்றும் மூத்த அதிகாரிகள் இந்நிகழ்ச்சியில் கலந்து கொண்டனர். ஆலையில் இருந்து நேரடியாக கொவிட் பராமரிப்பு மையத்திற்கு ஆக்சிஜன் கொண்டு செல்லப்படும்.
நிகழ்ச்சியில் உரையாற்றிய திரு பிரதான், பெருந்தொற்றை எதிர்த்து போராடுவதில் செயில் நிறுவனத்தின் துர்காப்பூர் மற்றும் பர்ன்பூர் ஆலைகள் சிறப்பாக செயல்படுவதாகவும், இப்பகுதியில் கொவிட் தொடர்பான உள்கட்டமைப்பை மத்திய அரசு மேம்படுத்தும் என்றும் கூறினார்.
பிரதமர் திரு நரேந்திர மோடியின் ‘அனைவருடனும், அனைவரின் நன்மைக்காகவும், அனைவரின் நம்பிக்கையுடனும்’ எனும் தத்துவத்தை இம்மையம் சார்ந்திருப்பதாக அமைச்சர் தெரிவித்தார்.(Visitor Counter : 130
பிரதமர் அலுவலகம்
திரு. அருண் ஜெட்லி மறைவிற்கு பிரதமர் இரங்கல்
முன்னாள் நிதி அமைச்சரும் பாஜகவின் திறமையான தலைவருமான திரு. அருண் ஜெட்லி மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார்.
“அருண் ஜெட்லி அவர்கள் மாபெரும் அரசியல் தலைவர், மிகச்சிறந்த அறிவாளி, சட்ட பேரொளி. இந்தியாவிற்கு பெரும் பங்களித்த சிறந்த தலைவர். அவரது மறைவு, மிகுந்த வருத்தத்தை அளிக்கிறது. அவரது மனைவி சங்கீதா மற்றும் மகன் ரோகன் ஆகியோரை தொடர்பு கொண்டு எனது இரங்கலை தெரிவித்துக்கொண்டேன். ஓம் ஷாந்தி.
முழுமையான வாழ்க்கை, தேர்ந்த அறிவு, சிறந்த நகைச்சுவை உணர்வுடன் கூடிய ஈர்ப்பு திறன் கொண்ட அருண் ஜெட்லி அவர்கள், நாடு முழுவதும் உள்ள அனைத்து சமுதாய மக்களாலும் போற்றப்பட்டவர். பன்முகத்திறன் கொண்ட அவர் இந்திய அரசியல் சாசனம், வரலாறு, பொது கொள்கைகள், ஆளுமை மற்றும் நிர்வாகத்தில் ஆழமான அறிவாற்றல் கொண்டவர்.
அவரது நீண்ட அரசியல் வாழ்க்கையில், அருண் ஜெட்லி அவர்கள் பல்வேறு அமைச்சக பொறுப்புகளை வகித்தவர். இதன் மூலம், இந்தியாவின் பொருளாதார வளர்ச்சிக்கு அளப்பரிய பங்கினை அவரால் ஆற்ற முடிந்தது. நமது நாட்டின் பாதுகாப்பு திறனை வலுபடுத்தியது, மக்களுக்கு ஏற்ற சட்டங்களை உருவாக்கியது மற்றும் பிற நாடுகளுடன் வர்த்தகத்தை மேம்படுத்தியது ஆகியவற்றிலும் அவரது பணி குறிப்பிடத்தக்கது.
பாரதிய ஜனதா கட்சிக்கும் அருண் ஜெட்லி அவர்களுக்கும் இடையே பிரிக்கமுடியாத உறவு இருந்தது. மாணவ பருவத்தில் துடிப்பு மிக்க தலைவராக திகழ்ந்த அவர் அவசர நிலை காலகட்டத்தில் நமது ஜனநாயகத்தை பாதுகாப்பதில் முன் நின்றவர். கட்சியின் கொள்கைகளையும், திட்டங்களையும் சமுதாயத்தின் அனைத்து மட்டத்திற்கும் கொண்டு சென்ற அருண் ஜெட்லி, எங்களது கட்சியில் அனைவராலும் விரும்பப்பட்டவர்.
(அருண் ஜெட்லி அவர்களின் மரணத்தால் மதிப்புமிக்க ஒரு நண்பரை நான் இழந்துவிட்டேன். பல ஆண்டுகளாக அவரோடு நெருங்கி பழகி வந்தது எனக்கு பெருமையாக இருக்கிறது. பிரச்சனைகள் மற்றும் பல்வேறு விஷயங்களின் நுணுக்கங்களை புரிந்து கொள்ளும் திறனில் அவருக்கு நிகர் அவரே. மிகவும் சிறப்பாக வாழ்ந்த அவர், நம்மிடையே எண்ணற்ற மகிழ்ச்சி நிறைந்த நினைவுகளை விட்டு சென்றுள்ளார். நாம் அவரை இழந்திருக்கிறோம்!”, என்று பிரதமர் தமது இரங்கல் செய்தியில் தெரிவித்துள்ளார்.
பிரதமர் அலுவலகம்
பெங்களூரு சட்டப்பேரவை வளாகத்தில் உள்ள துறவி கவிஞர் ஸ்ரீ கனகதாசர், மகரிஷி வால்மீகி சிலைகளுக்கு பிரதமர் மலர் தூவி மரியாதை செலுத்தினார்
பெங்களூரு சட்டப்பேரவை வளாகத்தில் உள்ள துறவி கவிஞர் ஸ்ரீ கனகதாசர் மற்றும் மகரிஷி வால்மீகி சிலைகளுக்கு பிரதமர் திரு நரேந்திர மோடி இன்று மலர் தூவி மரியாதை செலுத்தினார்.
ஸ்ரீ கனகதாசருக்கு அஞ்சலி செலுத்திய பிறகு, பிரதமர் வெளியிட்டுள்ள ட்விட்டர் பதிவில் கூறியிருப்பதாவது:
“இன்று, கனகதாச ஜெயந்தியை முன்னிட்டு, பெங்களூருவில் உள்ள ஸ்ரீ கனகதாசர் சிலைக்கு நான் மரியாதை செலுத்தினேன். பக்தியின் பாதையை நமக்குக் காட்டியதற்காகவும், கன்னட இலக்கியத்தை வளப்படுத்தியதற்காகவும், சமூக ஒற்றுமைக்கான செய்தியை வழங்கியதற்காகவும் அவருக்கு நாம் எப்போதும் நன்றியுள்ளவர்களாக இருப்போம்’’.
மகரிஷி வால்மீகிக்கு மரியாதை செலுத்தியது குறித்தும் பிரதமர் ட்விட்டரில் பதிவை வெளியிட்டுள்ளார்.
பிரதமர் மோடியுடன் கர்நாடக முதலமைச்சர் திரு பசவராஜ் பொம்மை, கர்நாடக ஆளுநர் திரு தாவர் சந்த் கெலாட் உள்ளிட்டோர் இருந்தனர்.
பஞ்சாயத்து ராஜ் அமைச்சகம்
பஞ்சாயத்து ராஜ் அமைச்சகத்தின் பேரிடர் நிர்வாக திட்டத்தை பஞ்சாயத்து ராஜ் அமைச்சர் திரு கிரிராஜ் சிங் வெளியிட்டார்
பஞ்சாயத்து ராஜ் அமைச்சகத்தின் பேரிடர் நிர்வாக திட்டத்தை ஊரக மேம்பாடு மற்றும் பஞ்சாயத்து ராஜ் அமைச்சர் திரு கிரிராஜ் சிங் 2022 மார்ச் 17 அன்று காணொலிக் காட்சி மூலம் வெளியிட்டார். இந்த நிகழ்ச்சியில், பஞ்சாயத்து ராஜ் அமைச்சகத்தின் செயலாளர் திரு சுனில் குமார், கூடுதல் செயலாளர் டாக்டர் சந்திர சேகர குமார், தேசிய பேரிடர் மேலாண்மை ஆணையத்தின் உறுப்பினர்கள் திரு கிருஷ்ண எஸ் வத்சவா, திரு ராஜேந்திர சிங் மற்றும் மூத்த அதிகாரிகள் உடனிருந்தனர். மாநில பஞ்சாயத்து ராஜ் துறைகளின் மூத்த அதிகாரிகள், மாநில பேரிடர் மேலாண்மை ஆணையங்கள், மாநில நிவாரண ஆணையர்கள் ஆகியோரும் இணைய வழியாக இந்த நிகழ்ச்சியில் பங்கேற்றனர்.
பஞ்சாயத்துகளில் அடித்தள நிலையை பேரிடர் பாதுகாப்பை உருவாக்கும் நோக்கத்துடன் பேரிடர் நிர்வாகத் திட்டம் உருவாக்கப்பட்டுள்ளது என்று அமைச்சர் குறிப்பிட்டார். தேசிய பேரிடர் மேலாண்மை ஆணையத்தின் வழிகாட்டுதல்படி, கிராமப் பகுதிகளில் பேரிடர் நிர்வாக நடவடிக்கைகளில் கட்டமைப்பை உருவாக்குவதும் இதன் நோக்கமாகும்.
பேரிடர் நிர்வாகத்திற்கான தயார் நிலை மற்றும் அடித்தள நிலையில் செயல்பாடுகளை தூண்டுதல் ஆகியவற்றில் மக்களின் பங்களிப்புக்கு திரு கிரிராஜ் சிங் அழைப்பு விடுத்தார். பேரிடரை தடுப்பதற்கான ஏற்பாட்டு உத்தியில் சமூகத்தின் ஈடுபாடு முக்கிய அம்சம் என்பதை கோடிட்டு காட்டிய மத்திய அமைச்சர் ஊரகப் பகுதிகளில் பேரிடர் மேலாண்மை தொடர்பான செயல்பாடுகளை நீடிக்கச் செய்வதிலும் செயல்படுத்துவதிலும் இது மிகவும் முக்கியமானது என்றார்.
கோவிட் 19 பெருந்தொற்றினை கையாள்வதில் குறிப்பாக விழிப்புணர்வை ஏற்படுத்துதல் மற்றும் கூட்டான முயற்சிகளில் பஞ்சாயத்துகளின் பங்களிப்பை பிரதமர் திரு நரேந்திர மோடி பாராட்டியதை நினைவுகூர்ந்த திரு கிரிராஜ் சிங் அதேபோல் பஞ்சாயத்து ராஜ் அமைச்சகம் வடிவமைத்துள்ள பேரிடர் நிர்வாக திட்டத்திலும், ஊரகப்பகுதிகளின் பங்களிப்பு இருக்கும் என்று நம்பிக்கை தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://pib.gov.in/PressReleasePage.aspx?PRID=1807011
வணிகம் மற்றும் தொழில்துறை அமைச்சகம்
சுரேஷ் பிரபு ‘ரியுனைட்’ என்னும் கைபேசிச் செயலியைத் தொடங்கிவைத்தார்
மத்திய வர்த்தகம் & தொழிற்சாலை மற்றும் உள்நாட்டு விமானப் போக்குவரத்து அமைச்சர் திரு. சுரேஷ் பிரபு இன்று  ‘ரியுனைட்’ என்னும் கைபேசிச் செயலியைத் தொடங்கிவைத்தார். இந்தியாவில் காணமல்போன மற்றும் கைவிடப்பட்ட குழந்தைகளைத் தேடவும் பின் தொடரவும் இந்தச் செயலி உதவும். இந்நிகழ்வில் பேசிய அமைச்சர், இந்தச் செயலியை மேம்படுத்தியதற்காக பச்பன்பச்சாவோ என்னும் அரசு சாரா நிறுவனத்திற்கும் கேப்ஜெமினி நிறுவனத்திற்கும் பாராட்டு தெரிவித்தார்.
குழந்தைகளைத் தவறவிட்ட பெற்றோர்கள் அவர்களுடன் மீண்டும் இணைய உதவும் இந்த முயற்சி நிஜ வாழ்வின் சமூகச் சவால்களை எதிர்கொள்வதற்கான தொழில்நுட்பத்தின் ஓர் அற்புதமான பயன் ஆகும் என்று அமைச்சர் கூறினார்.
பெற்றோர்களும் குடிமக்களும் குழந்தைகளின் படங்களைப் பதிவேற்றம் செய்யவும், காணாமல் போன குழந்தைகளின் பெயர், பிறப்பு அடையாளம், முகவரி, காவல்நிலையத்திற்குத் தகவல் தருவது போன்ற விவரங்களை அளிக்கவுமான பல்வகைப் பயன்களைக் கொண்டதாக இந்தச் செயலி இருக்கும். கைபேசியின் நினைவுப்பகுதியில் புகைப்படங்கள் சேமித்துவைக்கப்படாது. அமேஸான் ரெககனைஷன், வலைத்தள ஃபேஷியல் ரெககனைஷன் ஆகியவை காணாமல்போன குழந்தைகளை அடையாளம் காணப் பயன்படுத்தப்படுகின்றன. இந்தச் செயலிஆண்ட்ராய்ட் மற்றும் ஐஓஎஸ் ஆகியவற்றில் பயன்பாட்டுக்குக் கிடைக்கின்றன.
(Visitor Counter : 140
நித்தி ஆயோக்
இந்தியாவை மாற்றும் பெண்கள் விருதுகள் நிகழ்ச்சியின் ஐந்தாவது பதிப்பை நித்தி ஆயோக் நடத்தியது
வுமன் டிரான்ஸ்ஃபார்மிங் இந்தியா  விருதுகளின் ஐந்தாவது பதிப்பை நித்தி ஆயோக் நடத்தியது.
நாட்டின் 75-வது ஆண்டு சுதந்திரத்தை கொண்டாடும் விடுதலையின் அமிர்தப் பெருவிழாவின் ஒரு பகுதியாக, 75 பெண் சாதனையாளர்களுக்கு இந்த வருடம் விருதுகள் வழங்கப்பட்டன.
பல்வேறு துறைகளில் முத்திரை பதித்த பெண் தொழில்முனைவோர் விழாவில் விருதுகளைப் பெற்றனர். தேர்வு செயல்முறை பல மாதங்கள் நீடித்து, பல்வேறு அம்சங்களின் அடிப்படையில் விருது பெற்றவர்கள் தேர்வுக் குழுவால் தேர்ந்தெடுக்கப்பட்டனர்.
நிகழ்ச்சியில் உரையாற்றிய நித்தி ஆயோக் தலைமை செயல் அதிகாரி திரு அமிதாப் காந்த், “பெண்களின் முன்மாதிரியான கதைகள் மற்றும் விதிவிலக்கான பணிகளை எடுத்துரைப்பதன் மூலம் அவர்களின் ஆற்றல்மிக்க முயற்சிகளை இந்த விருதுகள் கொண்டாடுகின்றன. தடைகளைத் தகர்ப்பதில் இருந்து சமமான இந்தியாவுக்கு வழி வகுத்தல் வரை இந்த வெற்றியாளர்கள் முன்மாதிரியாகத் திகழ்கிறார்கள்,” என்றார்.
புதுச்சேரி முன்னாள் துணைநிலை ஆளுநர் கிரண் பேடி, ஐ.நா.வின் முன்னாள் உதவிப் பொதுச் செயலாளர் லக்ஷ்மி பூரி; டிஆர்டிஓ ஏரோநாட்டிகல் சிஸ்டம்ஸ் பிரிவுத் தலைமை இயக்குநர் டாக்டர் டெஸ்ஸி தாமஸ், பாரத ஸ்டேட் வங்கியின் முன்னாள் தலைவர் அருந்ததி பட்டாச்சார்யா போன்ற புகழ்பெற்றவர்களால் விருதுகள் வழங்கப்பட்டன.
விருது வென்றோரின் பட்டியல் மற்றும் கூடுதல் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1808119
புதிய மற்றும் புதுப்பிக்கத்தக்க எரிசக்தி அமைச்சகம்
2005-ம் வருடத்தோடு ஒப்பிடும் போது இந்தியாவில் மாசு உமிழ்வு அளவு 28% குறைந்துள்ளது, 2030-ம் ஆண்டுக்கான இலக்கில் 35% ஏற்கனவே எட்டப்பட்டுள்ளது
2005-ம் வருடத்தோடு ஒப்பிடும் போது இந்தியாவில் மாசு உமிழ்வு அளவு 28% குறைந்துள்ளது மற்றும் 2030-ம் ஆண்டுக்கான தேசிய இலக்கில் 35% ஏற்கனவே எட்டப்பட்டுள்ளது என்று மத்திய மின்சாரம் மற்றும் புதிய & புதுப்பிக்கத்தக்க எரிசக்தி அமைச்சரும் சர்வதேச சூரியசக்தி கூட்டணியின் தலைவருமான திரு ஆர் கே சிங் கூறினார்.
சர்வதேச சூரியசக்தி கூட்டணி மற்றும் மத்திய புதிய மற்றும் புதுப்பிக்கத்தக்க எரிசக்தி அமைச்சகம் ஏற்பாடு செய்த ‘இந்திய-சர்வதேச சூரியசக்தி கூட்டணி எரிசக்தி மாற்று கூட்டம்-2021-ல்’ சிறப்புரை ஆற்றிய அவர், பாரிஸ் பருவநிலை மாற்ற  உறுதியை தக்கவைத்துள்ள வெகுசில நாடுகளில் ஒன்றாக இந்தியா உள்ளதாகவும், புதுப்பிக்கத்தக்க எரிசக்தி திறனில் மிகப்பெரிய வளர்ச்சி ஏற்பட்டிருப்பதாகவும் கூறினார்.
எரிசக்தி துறையில் ஏற்பட்டுள்ள வளர்ச்சியை கருத்தில் கொண்டு பார்க்கும் போது, தேசிய இலக்கை எட்டுவதோடு மட்டுமில்லாமல், அதை தாண்டியும் சிறப்பாக செயல்பட இந்தியா உறுதி பூண்டுள்ளது என்று அமைச்சர் மேலும் கூறினார்.
மத்திய புதிய மற்றும் புதுப்பிக்கத்தக்க எரிசக்தி அமைச்சக செயலாளர் திரு இந்து சேகர் சதுர்வேதி மற்றும் சர்வதேச சூரியசக்தி கூட்டணியின் தலைமை இயக்குநர் டாக்டர் அஜய் மாத்தூர் கூட்டத்தின் தொடக்க நிகழ்ச்சியில் உரையாற்றினர்.
நிகழ்ச்சியில் பேசிய அமைச்சர் திரு ஆர் கே சிங், தூய்மை எரிசக்தி துறையை மேம்படுத்துவதற்காக பல்வேறு சாதகமான கொள்கைகள் மற்றும் ஒழுங்குமுறைகளை இந்திய அரசு உருவாக்கியுள்ளது என்று கூறினார்.
பல்வேறு நடவடிக்கைகளின் மூலம் கடந்த இருபது வருடங்களாக எரிசக்தி சிக்கனத்தை இந்தியா துடிப்புடன் வலியுறுத்தி வருகிறது. 2050-ம் ஆண்டுக்குள் இந்தியாவின் ஒட்டுமொத்த மின்சாரத் தேவையில் 80 முதல் 85 சதவீதம் புதுப்பிக்கத்தக்க எரிசக்தியால் பூர்த்தி செய்யப்படும் என்று எதிர்பார்க்கப்படுவதாக அமைச்சர் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1748814
-----
(Visitor Counter : 221
சுற்றுச்சூழல் மற்றும் வனத்துறை அமைச்சகம்
சுற்றுச்சூழல், வனம் மற்றும் பருவநிலை மாற்றம் அமைச்சராக திரு பூபேந்தர் யாதவ் பொறுப்பேற்றுக்கொண்டார்
சுற்றுச்சூழல், வனம் மற்றும் பருவநிலை மாற்றம் அமைச்சராக திரு பூபேந்தர் யாதவ் இன்று பொறுப்பேற்றுக்கொண்டார்.
ஊடகங்களிடம் பேசிய அவர், அரசுக்கு பணியாற்றுவதற்காக தமக்கு வாய்ப்பு அளித்த பிரதமர் திரு நரேந்திர மோடிக்கு நன்றி தெரிவித்தார். பிரதமர் அளித்த பொறுப்புகளை நிறைவேற்ற அனைத்து முயற்சிகளையும் எடுப்பேன் என்று திரு யாதவ் கூறினார்.
பொறுப்பேற்றுக் கொள்வதற்கு முன்னர் புது தில்லியில் உள்ள சுற்றுச்சூழல் அமைச்சகத்தின் வளாகத்தில் மரக்கன்று ஒன்றை திரு யாதவ் நட்டார்.
சுற்றுச்சூழல், வனம் மற்றும் பருவநிலை மாற்றம் செயலாளர் திரு ராமேஸ்வர் பிரசாத் குப்தா மற்றும் அமைச்சகத்தின் மூத்த அதிகாரிகள் அமைச்சரை வரவேற்றனர்.
----
(Visitor Counter : 144
குடியரசுத் துணைத் தலைவர் செயலகம்
சமூகத் தீமைகளை முடிவுக்குக் கொண்டுவர இளைஞர்கள் பாடுபட வேண்டுமென்று குடியரசுத் துணைத் தலைவர் அழைப்பு விடுத்துள்ளார்
பெண்களை, குருவை, மூத்தோரை, இயற்கையை மதிப்பது போன்ற இந்திய மாண்புகளை மாணவர்களுக்குக் கற்பிக்க வேண்டும்: குடியரசுத் துணைத் தலைவர்
பாலினம், சாதி அடிப்படையில் பாகுபாடு செய்வது போன்ற சமூக தீமைகளையும், பெண்கள் அவமதிக்கப்படுவதையும் முடிவுக்குக் கொண்டு வந்து சமத்துவத்தை நோக்கி தேசத்தை வழி நடத்த இளைஞர்கள் உறுதி ஏற்க வேண்டுமென்று குடியரசுத் துணைத் தலைவர் திரு. எம்.வெங்கையா நாயுடு அழைப்பு விடுத்துள்ளார்.
சமூகத்தில் மாண்புகள் அரிக்கப்படுவது, குறிப்பாக அண்மையில் நடந்த பெண்களுக்கு எதிரான தாக்குதல் சம்பவங்கள் குறித்து கவலை தெரிவித்த குடியரசுத் துணைத் தலைவர், வெறும் மசோதாக்களும், சட்டங்களும் மட்டுமே பெண்களுக்கு எதிரான குற்றங்களைத் தடுப்பதற்கு போதுமானவை அல்ல என்றார். இத்தகைய மனப்போக்கையும், சம்பவங்களையும் கட்டுப்படுத்த மக்களின் மனநிலையில் மாற்றம் ஏற்பட வேண்டியதன் அவசியத்தை அவர் வலியுறுத்தினார்.
புனேயில் இன்று சிம்பியோசிஸ் சர்வதேச  16-வது பட்டமளிப்பு விழாவில் உரையாற்றிய திரு.நாயுடு, பெண்கள், குரு, முதியோருக்கு மதிப்பளிப்பது போன்ற இந்தியக் கலாச்சாரம் முன்மொழிந்தவற்றைக் கல்வி நிறுவனங்களும், ஆசிரியர்களும், பெற்றோர்களும் குழந்தைகளுக்கு கற்றுத் தர வலியுறுத்தினார்.
இந்தியாவின் பன்னெடுங்கால நீதிநெறிகளை, மாண்புகளை மீட்கவும், புத்தாக்கம் செய்யவும் நாட்டில் கலாச்சார மறுமலர்ச்சி ஏற்பட வேண்டுமென்று திரு.நாயுடு கூறினார். ‘நமது வேர்களைத் தேடி செல்ல வேண்டிய தருணம்’ இது என்றும் அவர் கூறினார்.
16—வது பட்டமளிப்பு விழாவில் கவுரவ டாக்டர் பட்டம் பெற்ற பிரபல விஞ்ஞானி டாக்டர் டெஸ்சி தாமஸ், பிரபலக் கவிஞர், பாடலாசிரியர், திரைப்பட எழுத்தாளர் திரு.ஜாவேத் அக்தர் ஆகியோருக்குக் குடியரசுத் துணைத் தலைவர் பாராட்டுத் தெரிவித்தார்.
இந்தியக் குடியரசுத் துணைத் தலைவருக்கு மதிப்பளிப்பதை வெளிப்படுத்தும் விதமாக பூடான், மலாவி, சூடான், ஜப்பான் உள்ளிட்ட நாடுகளைச் சேர்ந்த மாணவர்கள் தங்கள் நாட்டின் கொடியை வழங்கினர். பல்கலைக்கழகத்தின் இயக்குனர்கள், துறைத் தலைவர்கள், ஆசிரியர்கள் நாடு முழுவதும் உள்ள சிம்பியோசிஸ் கல்வி நிறுவனங்களைச் சேர்ந்த 10 ஆயிரத்திற்கும் அதிகமான மாணவர்கள், 85 நாடுகளைப் பிரதிநிதித்துவம் செய்யும் வெளிநாட்டு மாணவர்கள் இந்த விழாவில் கலந்து கொண்டனர்.
கலாசாரத்துறை அமைச்சகம்
கலாச்சார பரிமாற்ற திட்டங்கள் குறித்து மங்கோலிய அமைச்சருடன், மத்திய கலாச்சாரத்துறை அமைச்சர் திரு பிரகலாத் சிங் படேல் ஆலோசனை
கலாச்சார பரிமாற்ற திட்டத்தின் கீழ் பல விஷயங்கள் குறித்து மங்கோலிய கலாச்சாரத்துறை அமைச்சர் திருமிகு சின்பட் நொமினுடன், மத்திய கலாச்சாரம் மற்றும் சுற்றுலாத்துறை இணையமைச்சர் திரு பிரகலாத் சிங் படேல் இன்று காணொலி காட்சி மூலம் ஆலோசனை நடத்தினார்.
பிரதமர் திரு நரேந்திர மோடி கடந்த 2015ம் ஆண்டு மே மாதம், மங்கோலியா சென்றபோது, ஏற்படுத்தப்பட்ட கூட்டுறவு உத்திகளை மேலும் தொடரவும், வலுப்படுத்தவும் முடிவு செய்யப்பட்டது.
இந்தியா-மங்கோலியா இடையேயான கலாச்சார பரிமாற்ற திட்டம் 2023ம் ஆண்டு வரை புதுப்பிக்கப்படுவதால், சில குறிப்பிட்ட துறைகளில் ஒத்துழைப்பு குறித்து இருதரப்பு கலாச்சாரத்துறை மூத்த அதிகாரிகள் ஆலோசிக்கவுள்ளனர்.
தொற்று காலத்தில், உலன்பதாரில் உள்ள முன்னணி மடங்களில், இந்தியாவுக்காக சிறப்பு பிராத்தனை நடத்தியதற்காக, திருமிகு. நொமினிடம், அமைச்சர் திரு பிரகலாத் சிங் படேல் நன்றி தெரிவித்தார்.
கொவிட்டுக்கு எதிரான போராட்டத்தில் இந்தியாவுக்கு மங்கோலியா துணை நிற்பதாக திருமிகு. நொமின் தெரிவித்தார்.
இந்தியாவில் திபெத் புத்தமதம் பற்றி படிப்பதற்காக மங்கோலியாவுக்கு 10 பிரத்தியேக கல்வி உதவித் தொகை ஒதுக்கீடு செய்யப்பட்டுள்ளதாக, அமைச்சர் திரு பிரகலாத் சிங் படேல் தெரிவித்தார்.
கண்டன் மடாலயத்தில், புத்தமத ஆவணங்களை டிஜிட்டல் மயமாக்க இந்திய உறுதிபூண்டுள்ளதாகவும் திரு பிரகலாத் சிங் படேல் தெரிவித்தார்.
மங்கோலியாவில் கண்காட்சி மற்றும் நூலகம் அமைக்க உதவும்படி மங்கோலியா விடுத்த வேண்டுகோளை இந்தியா பரிசீலிக்கும் என அமைச்சர் தெரிவித்தார்.
மங்கோலியாவில் உள்ள புத்த துறவிகள் இந்தியாவில் பயணம் செய்வதற்கான விசா வழங்க இந்திய அரசு எடுத்துள்ள நடவடிக்கைகளையும் திரு. பிரகலாத் சிங் படேல் விளக்கினார். இரு நாடுகளுக்கும் இடையேயான வலுவான கலாச்சார உறவு குறித்து இரு தரப்பிலும் திருப்தி தெரிவிக்கப்பட்டது.
பாதுகாப்பு அமைச்சகம்
இயக்கத் தயார்நிலை , அடுத்த பத்தாண்டுகளுக்கான திட்டங்கள் குறித்து இந்திய விமானப்படை ஆய்வு.
இந்திய விமானப்படை தனது மூன்று நாள் விமானப்படை கமாண்டர்கள் மாநாட்டை நிறைவு செய்துள்ளது. இந்த மாநாட்டில், எல்லைப் பகுதிகளில் ஏற்பட்டுள்ள பாதுகாப்பு அச்சுறுத்தல்களை சமாளிக்கும் உத்திகள் , முன்னேற்பாட்டுத் தயார் நிலை ஆகியவை பற்றி ஆய்வு மேற்கொண்டதுடன், தொடர் உத்திகள் குறித்தும் விவாதிக்கப்பட்டது. தற்போதைய நிலை குறித்து விவாதித்த அவர்கள், அடுத்த பத்தாண்டுகளுக்கான இந்திய விமானப்படையின் மாற்றத்துக்கான திட்டடங்கள் குறித்து விரிவான ஆய்வு மேற்கொள்ளப்பட்டது.
பாதுகாப்புப் படைகளின் தலைமைத் தளபதி ஜெனரல் பிபின் ராவத், கடற்படை தளபதி அட்மிரல் கராம்பிர் சிங், ராணுவத் தளபதி ஜெனரல் எம்.எம். நரவானே ஆகியோர் இந்த மாநாட்டில் உரையாற்றினர். கமாண்டர்களுடனும், விமானப்படை தலைமையகத்தின் முதன்மை அதிகாரிகளுடனும் அவர்கள் கூட்டு மற்றும் ஒருங்கிணைந்த போர் குறித்து கலந்துரையாடினர். அனைத்து காமாண்டுகள் மற்றும் விமானப்படைக் கிளைகள் தொடர்பான விஷயங்கள் பற்றியும், தற்போதைய நிலவரம் பற்றியும் விமானப்படைத் தளபதி ஆய்வு மேற்கொண்டார்.
மாநாட்டில் நிறைவுரையாற்றிய பாதுகாப்புப் படைத் தலைமைத் தளபதி, வரும் பத்தாண்டுகளில் இந்திய விமானப்படை மாற்றத்துக்கான மைல்கற்களான சாதனைகள் குறித்த 2030 தொலைநோக்கை வெளியிட்டார். அதிவிரைவாக மாறிவரும் உலகில் , உருவாகி வரும் அச்சுறுத்தல்களின் இயல்புகளை அறிந்து கொள்வது மிகவும் முக்கியம் என்று அவர் கூறினார். விரைவான திறன் கட்டமைப்பு, அனைத்து சொத்து சேவை அதிகரிப்பு, மிகக் குறைந்த அவகாசத்தில் ஒருங்கிணைந்த புதிய தொழில்நுட்பங்களை சிறப்பாகச் செயல்படுத்துவதற்கான அர்ப்பணிப்புப் பணி ஆகியவை அவசியம் என அவர் வலியுறுத்தினார். நிலைத்த கொள்முதல் திறன், முக்கிய தொழில்நுட்பங்களை ஈடுபடுத்துதல் , உள்நாட்டுத் தளங்கள் மற்றும் ஆயுதங்களை உருவாக்குதல் என்ற இந்திய விமானப் படையின் நீண்டகாலக் குறிக்கோள்களை அவர் மீண்டும் வலியுறுத்தினார். இந்திய விமானப்படையின் முக்கிய மதிப்புமிக்க சொத்து மனிதவளம் என்பதால், ஆட்சேர்ப்பு, பயிற்சி, ஊக்குவிப்பு உத்திகள் ஆகியவை மாறி வரும் நிலைமைக்கு ஏற்ப விரைவு படுத்தப்பட வேண்டும் என்று தலைமை தளபதி கூறினார்.
(Visitor Counter : 160